สังคมข่าวหุ้นนิวส์เวฟ
หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 12 พ.ย. 2558 ดัชนีตลาดหุ้นไทยปิดการซื้อขายอยู่ที่ 1,390.15จุด ปรับลดลง 8.23 จุด พ่วงด้วยมูลค่าการซื้อขาย 3.7 หมื่นล้านบาท
12 พ.ย. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 12 พ.ย. 2558 ดัชนีตลาดหุ้นไทยปิดการซื้อขายอยู่ที่ 1,390.15จุด ปรับลดลง 8.23 จุด พ่วงด้วยมูลค่าการซื้อขาย 3.7 หมื่นล้านบาท
* ช่วงนี้จะเน้นไปที่หุ้นไซส์เล็ก-กลางเป็นหลัก เพราะอย่างที่เห็นกันอยู่ นี่ไม่ใช่เวลาของหุ้นบลูชิพสักเท่าไหร่ ในยามที่ตลาดหุ้นไทยอ่อนแรงแบบนี้
* เริ่มด้วยตัวแรก COM7 ล่าสุดฟาดกำไร Q3 ไปร่วม 30 ล้านบาท โตขึ้นจากปีก่อนถึง 20% เลยทีเดียว * ที่สำคัญให้จับตาโค้งสุดท้ายรอบปี 58 ของ COM7 ให้ดี เพราะอย่าลืมงวดนี้รับผลบวกเปิดขายไอโฟน * นั่นหมายความว่า โอกาสที่จะหนุนให้กำไรโตต่อเนื่องเป็นไปได้สูงมาก เมื่อวานปิดลบ 4.64 บาท นับเป็นจังหวะเข้าเก็บหุ้นได้ดีเลยแหละ
* ต่อกันด้วยหุ้น FSMART กำไรแกร่งของจริง ซัดกำไร Q3 ไปท่วม 71 ล้านบาท โตขึ้นกว่า 100% * ยิ่งงบ 9 เดือนแรกกำไรสุดแจ่มฟาดรวมเฉียด 200 ล้านบาท ถือว่าดีเกินคาดจริงๆ * แรงหนุนมาจาก “ตู้บุญเติม” ที่กลายเป็นธุรกิจขาขึ้นเต็มตัว ล่าสุด ขยายตู้ไปทะลุ 60,000 ตู้ไปแล้ว เรียกได้ว่าสำเร็จเร็วกว่าเป้าที่ตั้งไว้ และขอให้จับตาหุ้นแม่ FORTH จะทำกำไรดีตามติดอย่างแน่นอน
* หุ้น BIG นี่ก็ไม่เบานะ งวด Q3 อัดกำไรพีครวม 117 ล้านบาท โตขึ้นทะลุ 200% จากปีก่อน * หลายคนสงสัย เอ๊ะ เศรษฐกิจไม่ค่อยดี ทำไมรายได้-กำไรเติบโตดีเหลือเกิน สาเหตุหลักมาจากยอดขายกล้องมิลเลอร์เลสโตวันโตคืน
* กระแสนิยมกล้องพกพาสะดวกแต่ประสิทธิภาพสูงแบบนี้แหละ ดึงดูดกำลังซื้อได้ดีเหลือเกิน * แถมยังได้รับผลบวกการจัดงานใหญ่กระตุ้นยอดขาย ดังนั้น ภาพรวมปี 58 ไม่มีอะไรต้องห่วง เพราะเหมือนล็อกเป้าเติบโตปรอทแตกเรียบร้อย * ไม่พูดถึงคงเหมือนตกกระแส “เปิดประมูล 4G” ร้อนระอุเป็นอย่างมาก หนุนให้หุ้นกลุ่มสื่อสาร ADVANC-JAS-DTAC-TRUE  วอลุ่มเทรดไหลเข้าทะลัก
* โดย ณ เวลาที่ “นิวส์เวฟ” เขียนคอลัมน์กันอยู่ เคาะราคา 4G ยังไม่มีท่าทีจบสิ้น ซัดบิดกันแบบดุเดือด * งานนี้ ไม่ว่าใครจะเป็นผู้ได้รับชัยชนะกันไป ขอแสดงความยินดีล่วงหน้า เพราะถือเป็นการอัพเกรดพื้นฐานขนานใหญ่ แฟนหุ้นสื่อสารห้ามกระพริบตาเด็ดขาด
* ที่สำคัญถือเป็นการตอกหน้านักวิชาการทั้งหลาย ที่ชอบท้วงติง-หวาดกลัวขึ้นสมองกับการเปิดประมูล 4G ว่า ภาครัฐจะเสียประโยชน์ ลองแหกตาดูมูลค่าที่เขาแข่งกันยื่นสิมันพุ่งไปกี่หมื่นล้านแล้ว
* หุ้น SR เข้าเทรดวันแรกประสบความสำเร็จ เปิดตัวราคาสวยถึง 5 บาท มากกว่าราคาหุ้นไอพีโอ 3.50 บาท แบบท่วมท้น * โดยหุ้น SR ขยับขึ้นไปทำราคาสูงสุดของวันที่ 5.05 บาท และปิดตลาดที่ 4 บาทถ้วน เพิ่มขึ้นไปกว่า 14% แม้ช่วงท้ายตลาด SR จะโดนขายทำกำไร แต่วันนี้จะกลับไปวิ่งกันต่อแน่นอน เทรดดิ้งกันไปอีกรอบ
* วันนี้น้องใหม่รายล่าสุด ท่าเรือราชาเฟอร์รี่ หรือ RP มีกำหนดเข้าเทรดต่อเนื่องอีกราย
* พื้นฐานแข็งแกร่งน่าสนใจและถือเป็นอีกบริษัทที่อนาคตสดใส จะช่วยผลักดันให้ราคาหุ้นยืนเหนือจองไอพีโอ 12 บาท * “สุวันนี โฮม เซ็นเตอร์” เดินสายโรดโชว์กระตุ้นกระแสขายหุ้นไอพีโอ 25 ล้านหุ้นต่อเนื่อง พื้นฐานดีโดนใจนักลงทุนแน่นอน * ปิดท้ายด้วยหุ้นที่สร้างความมึนงง ORI เข้าเทรดยังไม่ถึง 1 เดือน บอร์ดบริษัทประกาศมีมติแตกพาร์แล้วซะงั้น
* จึงไม่น่าแปลกใจเลยที่จะโดนตลาดหลักทรัพย์ฯ เรียกให้ชี้แจง
* เพราะจะบอกแตกพาร์ ด้วยเหตุผลหุ้นไร้สภาพคล่องก็คงไม่ใช่ ไม่เชื่อ ลองไปย้อนหลังดูได้เลยไม่มีวันไหนที่วอลุ่มเทรดต่ำกว่า 100 ล้านบาท
* ถ้าบอกเหตุผลว่า ราคาหุ้นแพง นี่ยิ่งคงไม่ใช่เข้าไปใหญ่ ไอพีโอขาย 9 บาท ล่าสุด ซื้อขายกันแถว 14 บาท เท่ากับเพิ่มขึ้นไปกว่า 50% จากราคาไอพีโอ ไม่เห็นเยอะอะไร
* ดังนั้น ตราบใดที่ยังไม่ชี้แจงชัดเจนและตลาดหลักทรัพย์ขีดเส้นเดดไลน์ไว้ในวันที่ 16 พ.ย. ขอให้ “ชะลอการลงทุน” ก่อนสถานเดียว
* งานนี้ไม่เคยปฏิเสธว่า ORI เป็นหุ้นพื้นฐานดี สะท้อนได้จากงบ 9 เดือนที่กำไรท่วมท้น 261 ล้านบาท * แต่ควรต้องให้ความชัดเจนกับผู้ถือหุ้นด้วยว่า “แตกพาร์เพราะอะไร” เนื่องจากเอกสารที่แจ้งผ่านเว็บไซต์ตลาดหลักทรัพย์ฯ ไม่เห็นมีสักบรรทัดที่บอกสาเหตุถึงการตัดสินใจแตกพาร์ จึงควรให้ความเป็นธรรมและอธิบายเหตุผลต่อผู้ถือหุ้นรายย่อยกันด้วย *